L 119/104
SK
Úradný vestník Európskej únie
5.5.2023
(7)
Určité komodity sa nepoužívajú v potravinách, a teda sa na ne uplatňujú menej prísne maximálne limity pre určitý kontaminant, resp. sa na ne neuplatňujú žiadne maximálne limity.
S cieľom umožniť účinné presadzovanie maximálnych limitov pre kontaminanty v takýchto potravinách je vhodné zaviesť pre tieto potraviny vhodné ustanovenia o označovaní.
(8)
Určité druhy rýb pochádzajúce z baltského regiónu môžu obsahovať veľké množstvo dioxínov, dioxínom podobných PCB a dioxínom nepodobných PCB.
Obsah daných kontaminantov u značnej časti týchto druhov rýb presahuje maximálne limity, a teda by boli vylúčené zo stravy, ak by sa tieto maximálne limity uplatňovali.
Vylúčenie rýb zo stravy však môže mať negatívny vplyv na zdravie obyvateľstva baltského regiónu.
(9)
Fínsko, Lotyšsko a Švédsko majú zavedené systémy na zabezpečenie toho, aby boli koneční spotrebitelia informovaní o stravovacích odporúčaniach pre identifikované rizikové skupiny obyvateľstva, ktoré sa týkajú sa obmedzení konzumácie rýb z baltského regiónu s cieľom zabrániť zdravotným rizikám.
Preto je vhodné zachovať výnimku pre Fínsko, Lotyšsko a Švédsko, na základe ktorej môžu udeľovať povolenia uvádzať na svoj príslušný trh pre konečného spotrebiteľa a bez časového obmedzenia určité druhy rýb s pôvodom v baltskom regióne s hodnotami dioxínov a/alebo dioxínom podobným PCB a/alebo dioxínom nepodobným PCB, ktoré sú vyššie než limity stanovené v tomto nariadení.
Aby Komisia mohla situáciu monitorovať, mali by jej Fínsko, Lotyšsko a Švédsko naďalej každoročne podávať správu o opatreniach prijatých s cieľom účinne informovať konečných spotrebiteľov o stravovacích odporúčaniach a zabezpečiť, aby sa ryby a výrobky z nich, pri ktorých nie sú dodržané maximálne limity, neuvádzali na trh v iných členských štátoch, ako aj o účinnosti daných opatrení.
(10)
Napriek uplatňovaniu osvedčených postupov údenia v čo najväčšej možnej miere nie je vo viacerých členských štátoch možné splniť platné maximálne limity pre polycyklické aromatické uhľovodíky (ďalej len „PAU“) v určitých tradične údených mäsách a mäsových výrobkoch a v tradične údených rybách a údených produktoch rybolovu, v prípade ktorých nie je možné postupy údenia zmeniť bez toho, aby sa výrazne zmenili organoleptické vlastnosti potravín.
Ak by sa uplatňovali maximálne limity, takéto tradične údené výrobky by z trhu zmizli, pretože by sa zatvorili mnohé malé a stredné podniky.
Platí to pre určité tradične údené mäso a údené mäsové výrobky v Írsku, Španielsku, Chorvátsku, na Cypre, v Lotyšsku, Poľsku, Portugalsku, na Slovensku, vo Fínsku a Švédsku, ako aj pre určité tradične údené ryby a údené produkty rybolovu v Lotyšsku, vo Fínsku a Švédsku.
Preto by sa iba v uvedených členských štátoch mala zachovať časovo neobmedzená výnimka pre miestnu výrobu a spotrebu určitých druhov tradične údeného mäsa a údených mäsových výrobkov a tradične údených rýb a údených produktov rybolovu.
(11)
Členské štáty majú zbierať a nahlasovať údaje z úradných kontrol a z monitorovania kontaminantov v súlade s plánmi kontrol a so špecifickými požiadavkami na úradné kontroly kontaminantov stanovenými v delegovanom nariadení Komisie (EÚ) 2022/931 (3) a vo vykonávacom nariadení Komisie (EÚ) 2022/932 (4).
V prípade určitých špecifických kontaminantov, pri ktorých je potrebné získať viac údajov o výskyte, sa odporúča, aby členské štáty, prevádzkovatelia potravinárskych podnikov a iné zainteresované strany monitorovali a nahlasovali údaje o výskyte, a podávali správy o pokroku pri uplatňovaní preventívnych opatrení, aby Komisia mohla posúdiť potrebu upraviť existujúce alebo prijať dodatočné opatrenia.
Z rovnakých dôvodov je tiež vhodné, aby členské štáty oznámili Komisii informácie, ktoré zozbierali v súvislosti s inými kontaminantami.
(3) Delegované nariadenie Komisie (EÚ) 2022/931 z 23. marca 2022, ktorým sa dopĺňa nariadenie Európskeho parlamentu a Rady (EÚ) 2017/625 stanovením pravidiel vykonávania úradných kontrol, pokiaľ ide o kontaminanty v potravinách (Ú. v.
EÚ L 162, 17.6.2022, s. 7).
(4) Vykonávacie nariadenie Komisie (EÚ) 2022/932 z 9. júna 2022 o jednotných praktických opatreniach na vykonávanie úradných kontrol, pokiaľ ide o kontaminanty v potravinách, o špecifickom dodatočnom obsahu viacročných národných plánov kontroly a o špecifických dodatočných opatreniach na ich prípravu (Ú. v.
EÚ L 162, 17.6.2022, s. 13).